Document ID: 32006D0194

ROZHODNUTIE KOMISIE
z 2. marca 2006,
ktorým sa zavádza dotazník vyplývajúci zo smernice Rady 96/61/ES o integrovanej prevencii a kontrole znečisťovania životného prostredia (integrated pollution prevention and control, IPPC)
[oznámené pod číslom K(2006) 598]
(Text s významom pre EHP)
(2006/194/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 96/61/ES z 24. septembra 1996 o integrovanej prevencii a kontrole znečisťovania životného prostredia (1), a najmä na jej článok 16 ods. 3,
keďže:
(1)
Dotazník, ktorý majú používať členské štáty na účely vypracovania správ o uplatňovaní smernice 96/61/ES o integrovanej prevencii a kontrole znečisťovania životného prostredia, by mal slúžiť na zisťovanie podrobností týkajúcich sa uplatňovania zásadných opatrení, ktoré sa uvádzajú v danej smernici, členskými štátmi.
(2)
Na základe skúseností získaných počas vykonávania smernice 96/61/ES a používania predchádzajúcich dotazníkov podľa rozhodnutia Komisie 1999/391/ES z 31. mája 1999 o dotazníku vzťahujúcom sa na smernicu Rady 96/61/ES o integrovanej prevencii a kontrole znečisťovania životného prostredia (IPPC) (vykonávanie smernice Rady 91/692/EHS) (2) je potrebné upraviť dotazník týkajúci sa rokov 2006 - 2008. V záujme jasnosti by sa rozhodnutie 1999/391/ES malo nahradiť.
(3)
Opatrenia ustanovené v tomto rozhodnutí sú v súlade so stanoviskom výboru zriadeného v súlade s článkom 6 smernice 91/692/EHS (3),
PRIJALA TOTO ROZHODNUTIE:
Článok 1
Týmto sa zavádza dotazník uvedený v prílohe k tomuto rozhodnutiu vyplývajúci zo smernice 96/61/ES.
Členské štáty využívajú predmetný dotazník ako základ na vypracovanie správy, ktorá sa má predložiť Komisii podľa článku 16 ods. 3 smernice 96/61/ES vzhľadom na obdobie od 1. januára 2006 do 31. decembra 2008.
Článok 2
Rozhodnutie 1999/391/ES sa týmto zrušuje.
Článok 3
Toto rozhodnutie je určené členským štátom.
V Bruseli 2. marca 2006

Labels: 12
20